b'\n_START_ARTICLE_\nP\xc3\xa4\xc3\xa4si\xc3\xa4isnoita\n_START_PARAGRAPH_\nP\xc3\xa4\xc3\xa4si\xc3\xa4isnoidat (p\xc3\xa4\xc3\xa4si\xc3\xa4istrullit, trullit tai rullit) liittyv\xc3\xa4t p\xc3\xa4\xc3\xa4si\xc3\xa4isajan mytologiaan. Nyky\xc3\xa4\xc3\xa4n tunnetaan varhaisesta p\xc3\xa4\xc3\xa4si\xc3\xa4isnoitailmi\xc3\xb6st\xc3\xa4 muuntunut lasten leikkin\xc3\xa4 toteutuva niin sanottujen virpovien noitien perinne. Ruotsin kieless\xc3\xa4 troll tarkoittaa peikkoa._NEWLINE_Historiallisesti trullit ovat erityisesti kotiel\xc3\xa4imi\xc3\xa4 kohtaan pahantahtoisiksi uskottuja olentoja tai n\xc3\xa4it\xc3\xa4 esitt\xc3\xa4vi\xc3\xa4 ihmisi\xc3\xa4. P\xc3\xa4\xc3\xa4si\xc3\xa4isnoitailmi\xc3\xb6\xc3\xb6n liittyy kaksi tasoa. Uskottiin, ett\xc3\xa4 kotiel\xc3\xa4imet ovat pitk\xc3\xa4perjantain ja lankalauantain illan aikana alttiina pahalle. Toisaalta tuolloin harjoitettiin nimenomaan t\xc3\xa4t\xc3\xa4 uskomusta vahvistavia menoja, kuten esimerkiksi leikattiin el\xc3\xa4imist\xc3\xa4 karvoja ja nahanpaloja. Trulleina toimivat yhteis\xc3\xb6st\xc3\xa4 syrj\xc3\xa4ytyneet naiset, jotka n\xc3\xa4in ilmaisivat naapureitaan kohtaan tuntemaansa kateutta._NEWLINE_Perim\xc3\xa4tiedon mukaan, jos trulli p\xc3\xa4\xc3\xa4si navettaan, lehm\xc3\xa4t menehtyiv\xc3\xa4t seuraavana talvena outoihin tauteihin. Sen ajan ihmisille karja oli elint\xc3\xa4rke\xc3\xa4\xc3\xa4. Mik\xc3\xa4li trulli p\xc3\xa4\xc3\xa4si viem\xc3\xa4\xc3\xa4n karvoja tai nahanpaloja el\xc3\xa4imest\xc3\xa4, karjaonni saattoi olla menetetty\xc3\xa4. Trulleja yritettiin est\xc3\xa4\xc3\xa4 p\xc3\xa4\xc3\xa4sem\xc3\xa4st\xc3\xa4 navettaan muun muassa kellojen, ter\xc3\xa4aseiden, virsikirjojen, elohopean, viisikannan ja ristinmerkkien avulla. Ep\xc3\xa4iltiin, ett\xc3\xa4 navetasta yll\xc3\xa4tetty trulli saattoi muuttaa itsens\xc3\xa4 kaksihaaraiseksi tadikoksi tai hein\xc3\xa4hangoksi._NEWLINE_Uskottiin, ett\xc3\xa4 pitk\xc3\xa4perjantain ja p\xc3\xa4\xc3\xa4si\xc3\xa4issunnuntain v\xc3\xa4lisen\xc3\xa4 lauantaina Jumalan suojeleva vaikutus on pienimmill\xc3\xa4\xc3\xa4n ja silloin noidat p\xc3\xa4\xc3\xa4siv\xc3\xa4t mellastamaan maailmassa. Kristinuskon mukaan Jeesus Nasaretilainen kuoli pitk\xc3\xa4n\xc3\xa4perjantaina ja nousi kuolleista p\xc3\xa4\xc3\xa4si\xc3\xa4issunnuntaina. Siksi juuri kyseisen\xc3\xa4 lauantaina pel\xc3\xa4ttiin noitia ja pahan karkottamiseksi muun muassa poltettiin p\xc3\xa4\xc3\xa4si\xc3\xa4iskokkoja._NEWLINE_Nykyinen p\xc3\xa4\xc3\xa4si\xc3\xa4isnoitaleikki on lasten viihteeksi kehitetty yhdistelm\xc3\xa4 trulliperinnett\xc3\xa4 (noidaksi pukeutuminen) ja palmusunnuntain virpomisperinnett\xc3\xa4 (virpovitsat, onnentoivotus ja palkan vaatiminen). Historiallisesti virpominen ja trullit ovat siis vastakkaisia ilmi\xc3\xb6it\xc3\xa4 (virpominen liittyy \xe2\x80\x9dsiunaamiseen\xe2\x80\x9d ja trullit \xe2\x80\x9dkiroamiseen\xe2\x80\x9d). Etel\xc3\xa4- ja Keski-Pohjanmaalla \xe2\x80\x9dtrullitellaan\xe2\x80\x9d p\xc3\xa4\xc3\xa4si\xc3\xa4islauantaisin.'